*Tämä artikkeli kertoo kunnasta. Katso muut merkitykset täsmennyssivulta.*

Inarin kartta ja kyläkeskukset.
Inarijärvi on Suomen suurimpia järviä.
Sajos on saamelaisten parlamenttirakennus ja kulttuurikeskus Inarissa.
Saamelaismuseo Siidan rakennuksia Inarissa.
Keskiyön aurinko Inarijärvellä.
Lemmenjoki
Kiilopään aluetta Saariselällä.
Kaunispään huipulla sijaitsee ravintola.
Inarijärvi Inarin kirkonkylän kohdalla heinäkuussa vuonna 2005.
Haja-asutusalueilla posti jaetaan linja-autolla usean talouden yhteiseen heittolaatikkoon.
**Inari** (inarinsaameksi *Aanaar*, koltansaameksi *Aanar*, pohjoissaameksi *Anár*, ruots. *Enare*) on Suomen kunta, joka sijaitsee Lapin maakunnassa. Kunnassa asuu 7 125 ihmistä ja sen pinta-ala on 17 333,62 km2, josta 2 275,27 km2 on vesistöjä. Väestötiheys on 0,47 asukasta/km2. Inari on pinta-alaltaan Suomen suurin kunta. Inarin naapurikunnat ovat lounaassa Enontekiö, etelässä Kittilä ja Sodankylä, pohjoisessa Utsjoki. Lisäksi kunta rajoittuu sekä lännessä että idässä Norjaan, idässä myös Venäjään. Inari on maan tärkeintä poronhoitoaluetta. Inarin talous nojaa voimakkaasti elämystalouteen eri muodoissaan ja kuntakuva on turismin ja rajakaupan vuoksi kansainvälinen. Auto- ja rengastestaus ovat myös kunnan suurimpia elinkeinotoimialoja. Perinteiset elinkeinot kuten poronhoito ja kalastus ovat edelleen erityisesti kulttuurillisesti tärkeitä, mutta taloudellisesti niiden merkitys on vähentynyt vuosien saatossa. Inarissa kuvataan paljon myös erilaisia tv-sarjoja, pääosan ollessa autoilussa, mutta viime aikoina myös mm. suomalais-saksalainen Ivalo-rikostrillerisarja kuvattiin pääosin Inarissa.

Inarin kunnan suurin taajama ja hallinnollinen keskus on noin 3 000 asukkaan Ivalo, joka sijaitsee 39 km Inarin kirkonkylästä etelään. Inarin kirkonkylä on saamelaiskulttuurin keskus, jossa kokoontuu mm. Saamelaiskäräjät. Inarin kunnallisveroprosentti on Suomen alhaisimpia, 19 %. Inari tunnetaan taloudellisesti vahvana kuntana sekä kulttuurillisesti yhtenä Suomen monipuolisimmista kunnista. Inari on ainoa Suomen nelikielinen kunta. Turismin vuoksi Inarin kuntakuva on erittäin kansainvälinen. Suomen lisäksi Inarissa puhutaan kolmea saamen kieltä; inarinsaamea, koltansaamea sekä pohjoissaamea. Saamelaisuus näkyy vahvasti kunnan eri kylillä.

Inari on perinteisten elinkeinojen lisäksi tunnettu erityisesti Saariselästä, Inarijärvestä, kullankaivuperinteestä sekä kahdesta kansallispuistoistaan.

Historia
--------

### Esihistoria

Inarijärven vesistöalueelta on tehty rikkaita esihistoriallisia löytöjä. Paatsjoen Luusuan varhaiskivikautinen asuinpaikka on ajalta 5360 eKr. Nellimissä on kampakeramiikkaa, Vuopajassa asbestikeramiikkaa ja Luusuassa Säräisniemen keramiikka 2:aa edustavia asuinpaikkoja. Nellimissä on myös varhaismetallikautinen kvartsiittinuolien tekopaikka.

### Asutuksen syntyminen

Kivi- ja pronssikauden väestöä pidetään tietynalaisina saamelaisten esivanhempina. Varsinaista saamelaiskulttuuria Inarissa edustavat Nukkumajoelta löydetyt muinaiset talvikylän paikat. Inarin saamelaisasutus tunnetaan asiakirjoista 1500-luvulta lähtien suurena Inarin lapinkylänä.

Inarin lappalaiset olivat ns. metsälappalaisia, jotka muuttivat suhteellisen vakinaisesta talvikylästä kalastamaan mm. Inarin ja Muddusjärven rannoille. Kalastuksen ohella metsästettiin etenkin peuroja ja turkiseläimiä. Riekolla oli taloudellista merkitystä 1900-luvulle asti.

Saamelaisia verotettiin jo keskiajalla kainulaisten, norjalaisten, karjalaisten ja birkarlien toimesta. Inarin lapinkylä joutui 1800-luvun alkuun asti maksamaan veroja niin Ruotsille, Venäjälle kuin Tanska-Norjalle. Saamelaiset kävivät kauppaa ensin vapaamuotoisesti, mutta 1650-luvulta lähtien kauppa pyrittiin keskittämään Inarin markkinoille.

Inarin ensimmäinen kirkko valmistui vuonna 1646, ja 1600-luvulla Inarin saamelaiset käännytettiin kristinuskoon. Inari kuului ensin Kemin, ja sitten 1673 perustettuun Kemin Lapin seurakuntaan. Vuonna 1757 Inarista tuli Utsjoen kappeliseurakunta. Uusi kirkko rakennettiin 1754–1760 Pielpajärven rannalle.

### Suomalaisasutuksen syntyminen

Suomalainen asutus alkoi Inarissa 1758, jolloin Heikki Kyrö asettui Ivalojokivarteen. Asutus laajeni vähitellen Kyrön kyläksi eli nykyisen Ivalon keskuksen aluksi. Suomalaisuus eteni Inarin Lapissa hitaasti ja kasvoi vasta 1800-luvun alkupuolella. Kyrön lisäksi syntyivät Koppelon ja Törmäsen kylät.

1800-luvulla poronhoidon merkitys alkoi kasvaa. Siihen vaikutti erityisesti Norjan rajan sulkeutuminen, minkä jälkeen Norjan saamelaiset eivät voineet laiduntaa porojaan Inarissa. Vuonna 1912 puolet inarilaisista omisti poroja ja Inari jaettiin viiteen paliskuntaan. Saamelaiset viljelivät jonkin verran maata ja pitivät karjaa.

Vuonna 1881 Inarista tuli itsenäinen seurakunta ja se sai oman kirkkoherran 1886. Inarin kolmas kirkko rakennettiin vuosina 1884–1888 Juutuanjokisuulle.

### 1900-luku

Kultaliikkeellä oli suora yhteys matkailun alkuun 1920- ja 1930-luvulla. Sodankylän ja Kyrön välisen maantien valmistumisen jälkeen alkoi Ivalon nousu Inarin tärkeimmäksi liike- ja talouskeskukseksi. Vuonna 1932 Ivalosta tuli risteyspaikka kun maantie Petsamoon valmistui. Ivalosta tuli suomalaisen asutuksen keskus ja Inarin kirkonkylä säilyi saamelaisuuden keskuksena.

Inarin kirkko Juutuanjokisuulla tuhoutui talvisodan aikana. Samalle paikalle valmistui vuonna 1952 saamelaiskirkko. Ivaloon saatiin uusi kirkko vuonna 1966.

### Toisen maailmansodan jälkeen

Inarin saamelaisuus voimistui ja samalla kirjavoitui toisen maailmansodan jälkeen, kun alueelle asutettiin Petsamon koltat. Pääosin koltat asettuivat Sevettijärven alueella. Lapin sodan aikana Inarin rakennuskanta tuhoutui lähes kokonaan ja mm. Ivalo rakennettiin täysin uudestaan sodan jälkeen.

Maantiede
---------

Inari on pinta-alaltaan Suomen suurin kunta, noin viisi prosenttia koko maan pinta-alasta. Se on lähes yhtä suuri kuin Varsinais-Suomen ja Uudenmaan maakuntien maapinta-alat yhteensä. Ahvenanmaahan verrattuna Inarin maapinta-ala on lähes kymmenkertainen. Kunnan koko voidaan havainnollistaa alueena, jonka sivujen pituudet ovat linnuntietä 130 kilometriä (kunnan pohjoisraja), 90 kilometriä (itäraja), 140 kilometriä (eteläraja) ja 75 kilometriä (länsiraja). Inarilla on Suomen puolella neljä naapurikuntaa: Enontekiö, Kittilä, Sodankylä ja Utsjoki. Näiden lisäksi se rajautuu lännessä Norjan Kaarasjoen sekä Koutokeinon kuntiin ja idässä Norjan Etelä-Varangin kuntaan sekä Venäjän Petsamon piiriin ja Ylä-Tuuloman kaupunkikuntaan.

Kunnassa sijaitseva Inarijärvi on Suomen kolmanneksi suurin järvi (1 043 km²). Kaikkiaan järviä on Inarissa 8 033, mikä on enemmän kuin missään muussa Suomen kunnassa ja myös kunnan sisävesipinta-ala on Suomen kunnista suurin.

Inarissa sijaitsee kaksi kansallispuistoa. 2 860 neliökilometrin laajuinen Lemmenjoen kansallispuisto on pinta-alaltaan Suomen suurin kansallispuisto ja sijaitsee kokonaan kunnan alueella pientä Kittilän puolella olevaa osaa lukuun ottamatta. Kansallispuistossa sijaitsee Inarin korkein tunturi Morgam-Viibus, joka kohoaa 601 metrin korkeuteen merenpinnan tasosta. Kunnan alueella sijaitsee myös pohjoisin osa enimmäkseen Sodankylän ja Savukosken kunnissa sijaitsevasta Urho Kekkosen kansallispuistosta. Kansallispuistojen lisäksi kunnan alueella sijaitsee kuusi erämaa-aluetta: Hammastunturi, Kaldoaivi, Muotkatunturi, Paistunturi, Tsarmitunturi ja Vätsäri. Näistä Hammastunturi sijaitsee pieneltä osin Kittilässä sekä Sodankylässä, Kaldoaivi sekä Muotkatunturi osittain Utsjoella ja Paistunturi suurimmalta osin Utsjoella.

Toisen maailmansodan jälkeen Neuvostoliitolle myytiin Inariin kuulunut Jäniskosken–Niskakosken alue, minkä seurauksena kunnan pinta-ala pieneni 176 km².

Luonnonmaantieteellisesti Inarin kunta jakautuu kolmeen osaan: Outa-Lappiin, Inarin järvimaahan ja Taka-Lapin tunturimaahan.

### Ilmasto


|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| **Ivalon ilmastotilastoa**

|  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- |
|  | tammi | helmi | maalis | huhti | touko | kesä | heinä | elo | syys | loka | marras | joulu |  |  |
| Vrk:n ka. ylin lämpötila (°C) | −8,5 | −7,7 | −2,6 | 2,9 | 8,9 | 15,4 | 18,8 | 15,8 | 9,9 | 2,8 | −3,8 | −7,1 | **ka.** | **3,7** |
| Vrk:n ka. alin lämpötila (°C) | −17,5 | −16,8 | −12,5 | −6,5 | 0,2 | 6,1 | 9,6 | 7,3 | 2,8 | −2,6 | −10,7 | −15,6 | **ka.** | **−4,7** |
| Vrk:n keskilämpötila (°C) | −12,8 | −12 | −7,4 | −1,6 | 4,5 | 10,6 | 14 | 11,4 | 6,2 | 0,1 | −7,1 | −11,2 | **ka.** | **−0,4** |
|  |
| Sademäärä (mm) | 23 | 22 | 22 | 26 | 38 | 52 | 75 | 75 | 46 | 41 | 28 | 24 | **Σ** | **472** |
|  |
| Päivän pituus (h/d) | 3 | 8 | 12 | 16 | 21 | 24 | 23 | 17 | 13 | 9 | 4 | 0 | **ka.** | **12,5** |
|  |
| Auringonpaistetunnit (h/d) | 0 | 1 | 3 | 5 | 7 | 8 | 8 | 5 | 3 | 2 | 1 | 0 | **ka.** | **3,6** |
|  |
| Sadepäivät (d) | 19 | 17 | 16 | 14 | 16 | 15 | 16 | 17 | 16 | 17 | 18 | 18 | **Σ** | **199** |

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| Lämpötila | 

−8,5|  |
| --- |
| −17,5 |

 | 

−7,7|  |
| --- |
| −16,8 |

 | 

−2,6|  |
| --- |
| −12,5 |

 | 

2,9|  |
| --- |
| −6,5 |

 | 

8,9|  |
| --- |
| 0,2 |

 | 

15,4|  |
| --- |
| 6,1 |

 | 

18,8|  |
| --- |
| 9,6 |

 | 

15,8|  |
| --- |
| 7,3 |

 | 

9,9|  |
| --- |
| 2,8 |

 | 

2,8|  |
| --- |
| −2,6 |

 | 

−3,8|  |
| --- |
| −10,7 |

 | 

−7,1|  |
| --- |
| −15,6 |

 |

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| Sadanta | 23  | 22  | 22  | 26  | 38  | 52  | 75  | 75  | 46  | 41  | 28  | 24  |

**Lähde:** Tilastoja Suomen ilmastosta 1981–2010 |

Elinkeinot
----------

Inari on arktisen elämystalouden kasvukeskus Suomessa. Matkailu- ja ravintola-ala on merkittävä työllistäjä Inarin kunnassa. Inarin talous nojaakin vahvasti elämystalouteen. Kunnan alueella sijaitsee lukuisia majoitus- ja hotellikeskittymiä, joista suurin on Saariselän alue. Viime aikoina erityisesti aasialaisten turistien matkailun kasvu on ollut merkittävää.

Lisäksi kunnassa toimii huomattava määrä arktista rengas- ja autotestausta. Perinteiset elinkeinot kuten poronhoito ja kalastus ovat osa elämystaloutta sekä perinteistä elinkeinorakennetta. Merkittävä tulonlähde on myös rajakauppa, joka Inarissa on kunnan väestön kokoon nähden merkittävien palvelujen vuoksi erittäin voimakasta. Voimakkaan kasvun vuoksi viime aikoina Inaria on vaivannut asunto- ja työvoimapula.

Inarissa perustettiin nettilehti Uusi Inari syksyllä 2014. Se keräsi joukkorahoituksella noin 13 000 euroa ja ilmestyi helmi–maaliskuussa 2015.

Hallinto
--------

Inarin kunnanvaltuustossa on 27 jäsentä. Kaudella 2021–2025 keskustalla ja kokoomuksella on seitsemän valtuutettua, SDP:llä neljä, perussuomalaisilla kolme, vihreillä ja vasemmistoliitolla kaksi sekä kristillisdemokraateilla ja RKP:llä yksi. Valtuuston puheenjohtajana toimii Janne Tervahauta (kesk.). Kunnanhallituksessa on yhdeksän jäsentä, ja sen puheenjohtajana toimii Janne Huotari (kok.).

Inarin kunnanjohtaja on Tommi Kasurinen. Hänet valittiin tehtävään lokakuussa 2022, ja hän aloitti tehtävässään tammikuussa 2023. Kasurisen edeltäjä oli Toni K. Laine, joka siirtyi Hämeen maakuntajohtajaksi. Laine valittiin kunnanjohtajaksi joulukuussa 2016.

Väestö
------

2023-12-31 31. joulukuuta 2023 Inarissa asui 7 125 henkilöä. Heistä puhui äidinkielenään suomea 6 247, saamea 484 ja ruotsia 29 henkilöä. Muita kieliä puhui 287 henkilöä. Vuoden 2008 lopussa ulkomaan kansalaisia oli 73. Inarin väkiluku on laskenut vuodesta 1990 693 henkilöllä. Inari on Suomen ainoa nelikielinen kunta: kunnassa puhutaan suomen lisäksi pohjoissaamea, inarinsaamea ja koltansaamea. Väestötiheys on 0,47 asukasta/km2. Saamelaisista noin 900 on inarinsaamelaisia ja 500 kolttia. Loput ovat pääasiassa pohjoissaamelaisia. Kunnan väestö on kasvussa, pitkälti elämystalouden voimakkaan kasvun vuoksi.

Kunnan asutus on keskittynyt suurelta osin Inarijärven länsirannalle, jossa sijaitsevat suurimmat taajamat, Ivalo ja Inarin kirkonkylä. Muu osa kunnan aluetta on suurelta osin lähes asumatonta, ja siellä on myös laajoja kansallispuistoja sekä Inarijärven itäpuolella Kessin erämaa. Useissa kyläkeskuksissa on kuitenkin nykyisellään voimakkaita elämystalouden tai rajakaupan keskittymiä.

Seuraavassa kuvaajassa on esitetty kunnan väestönkehitys viiden vuoden välein vuodesta 1980 lähtien. Käytetty aluejako on 1.1.2017 tilanteen mukainen.


| Inarin väestönkehitys 1980–2020 |
| --- |
| Vuosi |  |  | Asukkaita |  |
| 1980 |    | 6 900 |
| 1985 |    | 7 219 |
| 1990 |    | 7 559 |
| 1995 |    | 7 851 |
| 2000 |    | 7 360 |
| 2005 |    | 7 043 |
| 2010 |    | 6 778 |
| 2015 |    | 6 804 |
| 2020 |    | 6 922 |
| Lähde: Tilastokeskus. |

### Taajamat

Vuoden 2021 lopussa Inarissa oli 7 008 asukasta, joista 4 459 asui taajamissa, 2 241 haja-asutusalueilla ja 308:n asuinpaikat eivät olleet tiedossa. Inarin taajama-aste on 66,6 %. Inarin taajamaväestö jakautuu neljän eri taajaman kesken:

| # | Taajama | Väkiluku(31.12.2021) |
| --- | --- | --- |
| 1 | **Ivalo** | 3 104 |
| 2 | Inarin kirkonkylä | 640 |
| 4 | Teponmäki | 413 |
| 3 | Saariselkä | 302 |

Kunnan keskustaajama on lihavoitu.

Kylät
-----

|  |  |
| --- | --- |
| * Akujärvi (inarinsaameksi *Áhujävri*)
* Angeli (pohjoissaameksi *Áŋŋel*, inarinsaameksi *Aŋŋel*)
* Inari (pohjoissaameksi *Anár*, inarinsaameksi *Aanaar*, koltansaameksi *Aanar*)
* Ivalo (pohjoissaameksi *Avvil*, inarinsaameksi *Avveel*, koltansaameksi *Âʹvvel*)
* Kaamanen (pohjoissaameksi *Gámas*, inarinsaameksi *Kaamâs*)
* Keväjärvi (koltansaameksi *Keväjäuʹrr*, inarinsaameksi *Kiđđâjävri*)
* Koppelo (pohjoissaameksi *Koappil*, inarinsaameksi *Kuáppil*, koltansaameksi *Kuäʹppel*)
* Kuttura (pohjoissaameksi *Guhtor*, inarinsaameksi *Kuttoor*)
* Lisma (pohjoissaameksi *Lismá*)
* Menesjärvi (pohjoissaameksi *Menešjávri*, inarinsaameksi *Menišjävri*)
 | * Nellim (koltansaameksi *Njeäʹllem*, inarinsaameksi *Njellim*)
* Lemmenjoki (pohjoissaameksi *Leammi*, inarinsaameksi *Lemmee*)
* Näätämö (koltansaameksi *Njauddâm*, inarinsaameksi *Njiävđám*, pohjoissaameksi *Njávdán*
* Partakko (inarinsaameksi *Pärttih*, koltansaameksi *Päärtõk*)
* Riutula (inarinsaameksi *Rivdul*, pohjoissaameksi *Rivdol*)
* Saariselkä (pohjoissaameksi *Suoločielgi*, inarinsaameksi *Suáluičielgi*, koltansaameksi *Suâlčiõʹlj*)
* Sevettijärvi (koltansaameksi *Čeʹvetjäuʹrr*, inarinsaameksi *Čevetjävri*, pohjoissaameksi *Čeavetjávri*
* Sikovuono (inarinsaameksi *Siggávuonâ*)
* Tolonen
* Törmänen (pohjoissaameksi *Dearpmáš*, inarinsaameksi *Tiärmáš*)
 |

Liikenneyhteydet
----------------

Inariin on linja-autoyhteydet Oulusta ja Rovaniemeltä.

Inarin kunnassa Ivalon eteläpuolella, Törmäsen kylän luona, sijaitsee Suomen pohjoisin lentokenttä. Finnair lentää Ivalon lentoasemalle Helsingistä Ivaloon vähintään yhden edestakaisen vuoron päivittäin. Talvisesongin aikana Inariin lentää myös Norwegian. Uusia yhteyksiä ovat yhteydet Lontooseen ja Frankfurtiin. Lisäksi Ivaloon tehdään vuosittain lukuisia charterlentoja. Myös Murmanskiin on Ivalosta bussiyhteys. Ivalon lentoaseman yhteydet ovat olleet voimakkaassa kasvussa elämystalouden kasvuun liittyen.*lähde?*

Urheilu
-------

* Lapin Sudet ry on vuonna 1926 perustettu noin 500 jäsenen yleisseura. Varsinainen toiminta keskittyy kunnan keskustaajaman Ivalon ympäristöön. Seura järjestää vuosittain pitkäperjantaina VASKOOLI-hiihdon Saariselällä.
* Inarin Palloseura ry on vuonna 2012 perustettu palloilulajien erikoisseura. Sen päälajina on salibandy, mutta toiminta on laajentunut jalkapalloon, kaukalopalloon, pesäpalloon, koripalloon ja amerikkalaiseen jalkapalloon. Jäseniä on 189.
* Tunturi-Kiekko ry on vuonna 1983 perustettu Ivalossa toimiva Suomen pohjoisin*lähde?* jääkiekkoseura. Seura pelaa III-divisioonan Lappiliigaa, BHL:a (Barents Hockey League) ja useissa juniori-ikäluokissa.
* Inarin Yritys on Inarissa toimiva hiihtoseura.

Nähtävyydet
-----------

Kylätaajamien lisäksi Inarin kunnassa on lukuisia muita tunnettuja paikkoja ja paikannimiä, joka liittyvät muun muassa matkailuun, erilaisiin tapahtumiin ja historiaan:

* Pielpajärvi; erämaakirkko, Inarin seurakunnan ja kunnan keskus 1700-luvulla
* Lemmenjoki; kansallispuisto, kullankaivualue, matkailukohde
* Urho Kekkosen kansallispuisto (UK-kansallispuisto); osittain kunnan alueella
* Hammastunturin erämaa‎; hakkuukiistojen kohteena ollut erämaa-alue
* Kessi; hakkuukiistojen kohteena ollut erämaa-alue
* Ivalojoki; retkeilykohde ja kullankaivualue (mm. Ivalojoen Kultala)
* Otsamotunturi; retkeilykohde
* Luttojoki; kullankaivualue, Raja-Joosepin "kotijoki"
* Raja-Jooseppi; rajanylityspaikka, nimikkohenkilön asuinkenttä
* Suolisvuono
* Ukko, Vanha Hautuumaasaari ja Hautuumaasaari Inarijärvellä
* Saamelaismuseo ja Ylä-Lapin luontokeskus Siida Inarin kirkonkylässä
* Saamelaiskirkko Inarin kirkonkylässä
* Sovintovaaran näköalapaikka
* Petsamo-patsas Ivalossa
* Ivalon kirkko
* Matkailukohteita: Laanila, Kiilopää, Kaunispää, Muddusjärvi, Myössäjärvi.
* Sajos; Inarin kirkonkylään Juutuanjoen rannalle rakennettu saamelaiskulttuurikeskus Sajos on Suomen saamelaisten hallinnon ja kulttuurin keskus.

Tapahtumat
----------

Inarin kirkonkylässä Saamelaiskulttuurikeskus Sajoksessa järjestään tammikuussa alkuperäiskansojen Skábmagovat-elokuvajuhla ja elokuussa alkuperäiskansojen musiikkitapahtuma Ijahis Idja (suomeksi Yötön Yö). Heinäkuun lopulla vietetään Inariviikkoja, jolloin erilaisia tapahtumia ja konsertteja järjestetään eri puolilla Inarin kuntaa.

Seurakunnat
-----------

### Luterilaisuus

Ivalon helluntaiseurakunta heinäkuussa 2018.
Inarissa toimii Suomen evankelis-luterilaiseen kirkkoon kuuluva Inarin seurakunta. Inarin seurakunta muodostaa yhdessä Utsjoen seurakunnan kanssa Pohjois-Lapin seurakuntayhtymän.

Evankelis-luterilaisen kirkon sisäisistä herätysliikkeistä Inarissa toimii vanhoillislestadiolainen suunta, jolla on paikkakunnalla Ivalonlaakson rauhanyhdistys. Inarin alue ei perinteisesti ole lukeutunut lestadiolaisuuden vahvimpaan kannatusalueeseen. Liikkeellä ei juurikaan ole ollut kannatusta saamelaisväestön keskuudessa.

### Muut seurakunnat

Muita kirkkokuntia edustaa helluntaiherätykseen kuuluva Ivalon helluntaiseurakunta, jolla on noin sata jäsentä. Suomen ortodoksisen kirkon seurakunnista Inarin alueella toimii Pohjois-Suomen ortodoksiseen seurakuntaan kuuluva Lapin ortodoksinen kappeliseurakunta. Kyseisellä kappeliseurakunnalla on kunnassa kolme kirkkoa, jotka sijaitsevat Ivalossa, Nellimissä sekä Sevettijärvellä, joiden lisäksi yksi tsasouna on Keväjärvellä. Valtaosa Inarin ortodokseista on kolttasaamelaisia. Lisäksi Ivalossa on Jehovan Todistajien seurakunta.

Tunnettuja inarilaisia
----------------------

* Yrjö Ahola, taiteilijanimi *Irian Ristubardni*, puutarhuri ja taidemaalari
* Amoc, rap-artisti
* Angelit, saamelaisen yhtyeen perustajat
* Dominick Arduin, ranskalais-suomalainen seikkailija
* Edorf, ivalolainen rap-artisti
* Ezkimo, rap-artisti
* Jaakko Gauriloff, koltansaamelainen laulaja
* Veikko Honkanen, näyttelijä
* Anni-Kristiina Juuso, näyttelijä
* Raimo O. Kojo, kirjailija ja toimittaja
* Renne Korppila, radiotoimittaja (NRJ), X Factor -tuomari
* Vesa-Matti Loiri, näyttelijä ja muusikko
* Mikkel Näkkäläjärvi, politikko, SDP:n puoluesihteeri
* Meänteis, erakko
* Marja-Liisa Olthuis, inarinsaamelainen kielitieteilijä
* Raja-Jooseppi, Jooseppi Sallila, rajaseudun legendaarinen asukas
* Veikko Rajala, kansantaiteilija
* Merja Aletta Ranttila, kuvataiteilija ja taidegraafikko
* Janne Seurujärvi, kansanedustaja
* V. E. Törmänen, kirjailija
* Kari Väänänen, näyttelijä

Katso myös
----------

* Luettelo Inarin julkisista taideteoksista ja muistomerkeistä

Lähteet
-------

* Rikkinen, Kalevi & Sihvo, Hannes: *Finlandia: Otavan iso maammekirja 9*. Lappi. Helsinki: Otava, 1987. ISBN 951-1-07486-5.

### Viitteet

1. 1 2 3  Pinta-alat kunnittain (Excel) 1.1.2022  1.1.2022. Maanmittauslaitos. Viitattu 29.1.2022.
2. 1 2 3  Väkiluku kasvoi eniten Uudellamaalla vuonna 2023  31.12.2023. Tilastokeskus. Viitattu 26.1.2024.
3. ↑  Väestö iän (1-v.) ja sukupuolen mukaan alueittain, 1972–2020  31.12.2020. Tilastokeskus. Viitattu 13.5.2021.
4. 1 2  Väestörakenne  26.5.2022. Tilastokeskus. Viitattu 12.9.2023.
5. ↑  Kuntien ja seurakuntien tuloveroprosentit vuonna 2024  22.11.2023. Verohallinto. Viitattu 23.1.2024.
6. 1 2  Kuntavaalit 2021, Inari Oikeusministeriö. Viitattu 7.2.2024.
7. ↑  IS: Lapissa kuvataan jättimäistä kansainvälistä tv-sarjaa – pääosissa Iina Kuustonen ja Pihla Viitala *Ilta-Sanomat*.  6.2.2018. Viitattu 12.2.2019.
8. 1 2 3 4 5 6 7 8 9 10 11  Rikkinen & Sihvo 1987, s. 39–41
9. ↑  Järvien lukumäärä eri kunnissa (viranomaisrekistereihin perustuva tieto) *Järviwiki*. Suomen ympäristökeskus. Viitattu 19.3.2012.
10. ↑  Kuntien vesi- ja maapinta-alat (viranomaisrekistereihin perustuva tieto) *Järviwiki*. Suomen ympäristökeskus. Viitattu 19.3.2012.
11. ↑  Lemmenjoen kansallispuiston esite metsa.fi. Viitattu 17.8.2023.
12. ↑  karttapaikka maanmittauslaitos.fi. Viitattu 17.8.2023.
13. ↑  Linkola, Martti (päätoimittaja): *Lappi. Osa 1. S. 141*. Arvi A. Karisto Oy, 1983. ISBN 951-23-1946-2.
14. ↑  Tornio, Finland World Climate Guide. Viitattu 21.6.2011. (englanniksi)
15. ↑  Ylen uutiset 19.11.2014
16. ↑  Uusi Inari, viitattu 18.11.2014
17. ↑   viitattu 5.6.2015
18. ↑  Valtuuston jäsenet Inarin kunta. Viitattu 7.2.2024.
19. ↑  Kunnanhallituksen jäsenet Inarin kunta. Viitattu 7.2.2024.
20. ↑  Kauppatieteiden tohtori Tommi Kasurinen on aloittanut Inarin kunnanjohtajana  9.1.2023. Inarin kunta. Viitattu 7.2.2024.
21. ↑  Juntti, Maija-Liisa: Inarin kunnanjohtajaksi valittiin Tommi Kasurinen, jolla on kokemusta yritysmaailmasta, mutta ei kunnallishallinnosta *Yle Uutiset*.  14.10.2022. Viitattu 7.2.2024.
22. ↑  Suoninen, Inger-Elle: Toni K. Laine on Inarin uusi kunnanjohtaja *Yle Uutiset*.  8.12.2016. Viitattu 7.2.2024.
23. 1 2  Väestö kielen mukaan sekä ulkomaan kansalaisten määrä ja maa-pinta-ala alueittain 1980 - 2016  29.3.2017. Tilastokeskus.  Arkistoitu 17.6.2018. Viitattu 5.1.2018.
24. ↑  Taajama-aste alueittain 31.12.2021 Tilastokeskus.  Arkistoitu 6.5.2023. Viitattu 6.5.2023.
25. ↑  Taajamat väkiluvun ja väestöntiheyden mukaan, 2021 Tilastokeskus. Viitattu 6.5.2023. [vanhentunut linkki]
26. ↑  Lappiklassikko vuonna 1985 (Arkistoitu – Internet Archive). Lappilainen
27. ↑  Yhteystiedot - Suomen evankelis-luterilainen kirkko evl.fi.  Arkistoitu 23.8.2018. Viitattu 23.8.2018.
28. ↑  Ivalonlaakson Rauhanyhdistys *rauhanyhdistys.fi*. Viitattu 24.6.2011. [vanhentunut linkki]
29. ↑  Huotari, Voitto: *Kirkkomme herätysliikkeet tänään*, s. 149. Pieksämäki: Kirjapaja, 1981. ISBN 951-621-297-2.
30. ↑  Ivalon helluntaiseurakunta Ivalon helluntaiseurakunta. Viitattu 24.6.2011.
31. ↑  Mihin seurakuntaan kuulun? Suomen ortodoksinen kirkko. Viitattu 30.3.2024.
32. ↑  Lapin ortodoksinen seurakunta Suomen ortodoksinen kirkko.  Arkistoitu 7.8.2011. Viitattu 24.6.2011.
33. ↑  Kangosjärvi, Jaakko: Tuhansien julkkisten maa.  *Helsingin Sanomat*, 5.7.2008. Artikkelin maksullinen verkkoversio. Viitattu 12.3.2024.

Aiheesta muualla
----------------

* Kuvia tai muita tiedostoja aiheesta **Inari** Wikimedia Commonsissa

* Inarin kunnan kotisivut.
* Tilastokeskus – Inarin avainluvut
* Ylen Elävä arkisto – Inarin eläjiä (video, 1974).
* Voitto Viinanen: Kuvia ja esitelmiä Inarin historiasta; Inarin pyhät paikat (Arkistoitu – Internet Archive).
* Kati Kelola: Täällä revontulten alla. Mondo 1/2008.
* Kirsikka Moring: Saamenmaa – sydäntalven sininen uni. Helsingin Sanomat 17.1.2009.

|  |  |  |  |  |  |  |  |
| --- | --- | --- | --- | --- | --- | --- | --- |
| 

| * n
* k
* m
Lapin maakunnan kunnat |
| --- |
|  |
| Nykyiset kunnat | 
* Enontekiö
* Inari
* Kemi
* Kemijärvi
* Keminmaa
* Kittilä
* Kolari
* Muonio
* Pelkosenniemi
* Pello
* Posio
* Ranua
* Rovaniemi
* Salla
* Savukoski
* Simo
* Sodankylä
* Tervola
* Tornio
* Utsjoki
* Ylitornio

 |
|  |
| Entiset kunnat | 
* Alatornio
* Karunki
* Kemijärven maalaiskunta
* Rovaniemen maalaiskunta
* (Kemin maalaiskunta)

 |

 |

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Israel
* Suomi (KANTO)
* Yhdysvallat
* Tšekki

 |
|  |
| Maantieteelliset | 
* MusicBrainz area

 |
|  |
| Henkilöt | 
* Yle
* Uppslagsverket Finland

 |

 |